CELEX: 62015TN0497
Language: et
Date: 2015-08-28 00:00:00
Title: Kohtuasi T-497/15: 28. augustil 2015 esitatud hagi – Oltis Group versus komisjon

23.11.2015   
            
            
               ET
            
            
               Euroopa Liidu Teataja
            
            
               C 389/59
            
         28. augustil 2015 esitatud hagi – Oltis Group versus komisjon
   (Kohtuasi T-497/15)
   (2015/C 389/68)
   Kohtumenetluse keel: tšehhi
   
      Pooled
   
   
      Hageja: Oltis Group a.s. (Olomouc, Tšehhi Vabariik) (esindaja: advokaat P. Konečný)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni otsus lükata tagasi hageja taotlus(ed) osaleda innovatsiooniprogrammides „Innovatsiooniprogramm IP 4 – atraktiivsete raudteeteenuste IT-lahendused” ja „Innovatsiooniprogramm IP 5 – tehnoloogiad, mille abil tagatakse Euroopa kaubaveo jätkusuutlikkus ja atraktiivsus” projekti „Shift2Rail” kontekstis;
            
         
               —
            
            
               hüvitada hagejale kohtukulud.
            
         
      Väited ja peamised argumendid
   
   Hagi põhjenduseks esitab hageja kaks väidet.
   
               1.
            
            
               Esimene väide, et hindamisasutus ületas oma pädevuse piire
               Hageja väidab selles osas muu hulgas, et hindamisasutusel ei saanud oma menetluses asendada hageja ainuõigust ühendada mitu erinevat projekti Shift2Rail raames assotsieerunud liikmeks saamise taotlust üheks taotluseks, ja ta rikkus seega hindamismenetlust. Hageja väidab veel, et kui ühe taotleja poolt kahe erineva taotluse esitamine erinevatele innovatsiooniprogrammidele ei olnud hindamisasutuse hinnangul kooskõlas hankedokumentidega, ning kui nendes dokumentides ei ole niisugune olukord ette nähtud, siis oleks pidanud teda hoiatama sellest asjaolust vastavalt hankedokumentide osale 8.2, ja seega oleks ta pidanud säilitama oma õiguse otsustada esitatud taotluste üle.
            
         
               2.
            
            
               Teine väide, et hindamisaustuse järgitud menetlus ei olnud kooskõlas hankedokumentidega
               Hageja väidab selles osas, et hindamisasutus ei tegutsenud kooskõlas hankedokumentidega, kuivõrd ta kasutas hageja taotlusi ilma hagejale teatamata või palumata tal selgitada võimalikke mitmetimõistetavusi või vigu.
               Hageja arvab lisaks, et hindamisasutus oleks pidanud tema taotlusi hindama (ja andma neile punkte) eraldi, isegi kui need olid ühendatud ühte taotlusesse, kuna ainult selline menetlus on kooskõlas objektiivse kontrollimise ja hindamise põhimõttega. Hindamisasutuse järgitud menetlus, mille käigus hageja taotlusi hinnati koos ja seega anti ka punkte kõiki hindamiskriteeriume koos arvesse võttes, on eksitav, diskrimineeriv ja vastuolus hankedokumentide aluspõhimõttega ning muudab otsuse uuesti läbivaatamise võimatuks.